Príloha 4

Chronológia postupov MP SR
pri uplatňovaní finančných prostriedkov
zo Štátneho fondu životného prostredia
(ŠFŽP)

1.	Dňa 12. januára 1993 prerokovala vláda SR Zásady štátnej lesníckej politiky na Slovensku.
Uznesením č. 9 uložila ministrom vytvárať podmienky pre dôslednú realizáciu a rešpektovanie “Zásad” v pôsobnosti a činnosti ústredných orgánov.
	V prílohe 2 – Opatrenia na realizáciu zásad, v bode B.1 sa uvádza:
B.   Opatrenie ekonomického charakteru
1.	Vytvoriť podmienky pre vypracovanie projektov a realizáciu nápravných opatrení v dôsledku antropogénnej činnosti, najmä vplyvu emisií vo vybraných lokalitách Slovenska tak, aby tieto náklady boli hradené aj zo Štátneho fondu životného prostredia Slovenskej republiky.
T: každoročne pri schvaľovaní štátneho rozpočtu a prerozdeľovaní prostriedkov predmetného fondu

	Uvedené opatrenie v roku 1993 nebolo v primeranom rozsahu realizované (zo ŠFŽP SR len Stredoslovenské lesy, š.p. Banská Bystrica dostali 400 00 Sk na revitalizačný postrek).

2. Dňa 22. októbra 1993 – NR SR pri prerokovaní Správy o stave rezortu pôdohospodárstva a ekonomických podmienok realizácie koncepčných zámerov v roku 1994 – lesné hospodárstvo, uložila vláde SR uznesením č. 316/93 v bode B. 3:
Vyčleniť zo Štátneho fondu životného prostredia SR na rok 1994 finančné prostriedky na úhradu časti nákladov spojených s realizáciou bioprojektov a odstraňovania následkov znečisťovania ovzdušia na lesné ekosystémy minimálne v rozsahu 50 % zdrojov prijatých z odplát za znečisťovanie ovzdušia.
T: pri návrhu štátneho rozpočtu SR na rok 1994

NR SR uvedomujúc si vážnosť situácie vo väzbe na redukované štátne dotácie pre lesné hospodárstvo v priebehu rokov 1991 a 1993 na 50 % stavu z roku 1991, taxatívne zaviazalo vládu SR, aby zo ŠFŽP na ozdravné opatrenia boli vyčlenené finančné prostriedky minimálne v rozsahu 50 % zdrojov prijatých z odplát za znečisťovanie ovzdušia.
	Pritom treba uviesť, že Štátny fond zveľaďovania lesa SR (ŠFZL SR) nie je určený na riešenie nápravných opatrení z titulu imisií, ale najmä na zabezpečovanie úloh pestovnej činnosti a práce celospoločenského významu. Pritom poplatky za znečisťovanie ovzdušia, čo je hlavnou príčinou zlého zdravotného stavu lesov idú do ŠFŽP.
	
	3.  Dňa  2. 11. 1993 vláda SR uznesením č. 784 k návrhu opatrení na zabezpečenie uznesenia Národnej rady SR č. 316/1993 k správe rezortu pôdohospodárstva a ekonomických podmienkach realizácie koncepčných zámerov v roku 1994 – lesné hospodárstvo (tlač 313) v bode B.b.  uložila ministrovi pôdohospodárstva v spolupráci s ministrom životného prostredia polročne predkladať vláde hodnotenie plnenia harmonogramu vecného a časového zabezpečenia úloh vyplývajúcich z predloženej správy.
						do 31. mája 1994,
						resp. 30. novembra 1994

Uvedené uznesenie zo strany MP SR bolo splnené. Správa na druhý polrok bola spracovaná v rámci Zelenej správy, ktorá bola prerokovaná vo vláde SR a vo Výbore NR SR pre pôdohospodárstvo a ŽP.
MŽP SR toto uznesenie nerešpektovalo a navrhlo ho vláde SR zrušiť (prerokované vo vláde SR 15. 8. 1995).

4.  V januári – máji 1994 štátne podniky LH predložili žiadosti cestou príslušných okresných úradov ŽP na ŠFŽP. Ani jedna žiadosť nebola akceptovaná.

5. Dňa 14. 2. 1994 uskutočnilo sa z iniciatívy MP SR rokovanie riaditeľa ŠFŽP s riaditeľom sekcie lesníckej MP SR.

6.  Dňa 6. apríla 1994 – schválené Metodické usmernenie č. 184/94-710 k predkladaniu žiadostí na poskytnutie prostriedkov zo ŠFŽP na elimináciu škôd spôsobených antropogénnou činnosťou na lesných ekosystémoch posudzovaných Radou ŠFŽP v roku 1994. Materiál následne expedovaný na štátne podniky.

	7.  Dňa 7. júna 1994 vláda SR prerokovala návrh Realizačného programu na odstraňovanie škôd spôsobených antropogénnou činnosťou, najmä imisiami na lesných ekosystémoch.
	Uznesením č. 549 v bode B.1 uložila 
ministrovi životného prostredia
zabezpečiť, aby bola časť nákladov spojených s odstraňovaním následkov pôsobenia znečisťovania ovzdušia na lesné ekosystémy hradená zo Štátneho fondu životného prostredia SR.
							T: priebežne

	8.  Dňa 20. 7. 1994 listom č. 319/94-700 v nadväznosti na závery rokovania so ŠFŽP a stanovený postup MP SR predložilo riaditeľovi ŠFŽP menovité akcie s odporučením na poskytnutie finančných prostriedkov.
	Stanovisko a návrhy boli vypracované v súlade s ustanoveniami zákona č. 128/1991 Zb. a vyhlášky SKŽP č. 176/1992 Zb. Akcent sa kládol na prevenciu so snahou spomaliť, resp. zastaviť deštrukciu lesných ekosystémov.
	Celkové plánované náklady na ozdravné opatrenia v roku 1994 predstavovali 18 242 tis. Sk. MP SR na uhradenie zo ŠFŽP odporučilo finančné prostriedky v rozsahu 14 042 tis. Sk.

	9.  Dňa 9. 12. 1994 z dôvodu, že v roku 1994 zo Štátneho fondu životného prostredia neboli vyčlenené prostriedky pre účely LH štátny tajomník p. Beňuška listom č. 459/1994-700 požiadal štátneho tajomníka MŽP SR p. Prísľubského o zabezpečenie opatrení na realizáciu horeuvedených uznesení vlády a medzirezortných rokovaní.

	10.  Pre rok 1995 zo ŠFŽP pre Sel., š.p. Žilina (OLZ Lipt. Hrádok) boli na ozdravné opatrenia lesov vyčlenené finančné prostriedky v rozsahu 1 mil. Sk.

11.	Žiadosti na ďalšie roky predložené ŠFŽP neboli ani raz kladne vybavené.

Z á v e r :
	Rezort pôdohospodárstva upozornil na vážnosť situácie v zdravotnom stave lesov vládu i NR SR. Boli prijaté viaceré uznesenia, v ktorých bolo  deklarované, že lesné hospodárstvo nie je schopné sa s problémom ozdravovania lesov vysporiadať bez finančnej podpory vlády a ŠFŽP.
	ŠFŽP má okrem iného poskytovať prostriedky aj na podporu ekologických akcií zameraných na zlepšenie ekologickej stability krajiny.
	Lesy sú hlavnou ekostabilizačnou zložkou životného prostredia a preto sa tento titul vzťahuje aj na ne.
	K zlepšeniu zdravotného stavu lesov nedochádza napriek postupnému znižovaniu množstva vypúšťaných emisií. Pôsobia naakumulované množstvá cudzorodých látok v prostredí a negatívne ovplyvňujú vitalitu a rastové schopnosti biocenóz.
	V podmienkach pretrvávajúceho imisného stresu a vplyvu synergicky pôsobiacich klimatických zmien nie je prognóza na najbližších 15-20 rokov priaznivá. Z uvedeného dôvodu je potrebné zabezpečiť finančné prostriedky na nápravné opatrenia aj zo ŠFŽP.